钦定古今图书集成/明伦汇编/氏族典/第174卷 > 钱惟演
## 钦定古今图书集成/明伦汇编/氏族典/第174卷 > 钱惟演

按《宋史钱惟演传》：“惟演字希圣，吴越王俶之子也。少
补牙门将，从俶归朝，为右屯卫将军，历右神武军将
军，博学能文辞，召试学士院，改太仆少卿。献《咸平圣
政录》，命直秘阁，预修《册府元龟》，除尚书司封郎中，知
制诰，再迁给事中，知审官院。大中祥符八年，为翰林
学士，坐私谒事罢之。寻迁尚书工部侍郎，再为学士”、
会灵观副使。又坐贡举失实，降给事中，复工部侍郎，
擢枢密副使、会灵观使兼太子宾客，更领祥源观。累
迁工部尚书。仁宗即位，进兵部。王曾为相，以惟演尝
位曾上，因拜枢密使。初，惟演见丁谓权盛，附之，与为
婚。谓逐寇准，惟演与有力焉。及序枢密题名，独刊去
准，名曰《逆准》，削而不书。谓祸既萌，惟演虑并得罪，遂
挤谓以自解。宰相冯拯恶其为人，请出之，乃罢为镇
国军节度观察留后，即日改保大军节度使、知河阳。
逾年，请入朝，加同中书门下平章事、判许州。天圣七
年，改武胜军节度使。明年来朝，上言“先垄在洛阳，愿
守宫钥。”即以判河南府，再改泰宁军节度使。惟演雅
意柄用，抑郁不得志。及帝耕籍田，求侍祠，因留为景
灵宫使。太后崩，诏还河南，惟演不自安，请以庄献明
肃太后、庄懿太后并配真宗庙室，以希帝意。惟演既
与刘美亲，又为其子暧娶郭后妹，至是，又欲与庄懿
太后族为婚。御史中丞范讽劾惟演擅议宗庙，且与
后家通婚姻，落平章事，为崇信军节度使。未几卒，特
赠侍中，谥“文墨。”其家诉于朝，改谥曰“思。”庆历间，子暧
复诉，乃改谥曰“文僖。”